TWZ จ่อเพิ่มทุน 1 หมื่นล้านหุ้น ขาย RO สัดส่วน 3:1 นำเงินลงทุนโรงไฟฟ้าขยะ-พัฒนาแอพมือถือ
TWZ จ่อเพิ่มทุน 1 หมื่นล้านหุ้น ขาย RO สัดส่วน 3:1 ที่หุ้นละ 0.12 บ. หวังนำเงินใช้ลงทุนโรงไฟฟ้าขยะ-พัฒนาแอพมือถือ พร้อมตั้งเป้าปี 62 รายได้โต 3.5 พันลบ.
27 พ.ย. 2561

นายพุทธชาติ รังคสิริ ประธานกรรมการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า บริษัทอยู่ระหว่างเตรียมเสนอขายหุ้นเพิ่มทุนจำนวน 10,223.165 ล้านหุ้น มูลค่าที่ตราไว้หุ้นละ 0.10 บาท คิดเป็นมูลค่าระดมทุนราว 1,022.316 ล้านบาท โดยเสนอขาย RO ในอัตราส่วน 3 หุ้นเดิม ต่อ 2 หุ้นเพิ่มทุน ราคาหุ้นละ 0.12 บาท กำหนดจองซื้อระหว่างวันที่ 29 พ.ย.-7 ธ.ค.61 แถมใบแสดงสิทธิที่จะซื้อหุ้นสามัญของ TWZ (TWZ-W5) จำนวน 1 หน่วยต่อ 1 หุ้นเพิ่มทุน ซึ่ง TWZ-W5 มีอายุ 1 ปี
ทั้งนี้ บริษัทวางแผนนำเงินที่ได้จากการระดมทุนไปใช้ทั้งการลงทุนโรงไฟฟ้าขยะอุตสาหกรรม 1-3 แห่ง และการทำธุรกิจใหม่พัฒนาแอพพลิเคชั่นบนโทรศัพม์มือถือ แต่หากขายหุ้นได้ไม่ครบก็เตรียมแผนออกหุ้นเพิ่มทุนขายให้นักลงทนเฉพาะเจาจง (PP) ราว 2 พันล้านหุ้น โดยหวังว่าการทุ่มลงทุนครั้งใหญ่ช่วยเสริมรายได้ให้เติบโตในอนาคต
ขณะที่บริษัทตั้งเป้ารายได้ปี 62 ยังทรงตัวจากปีนี้ หรือทำรายได้ราว 3.5 พันล้านบาท แต่กำไรน่าจะเติบโตได้ราว 5% โดยธุรกิจโทรศัพท์มือถือยังสร้างรายได้หลักในสัดส่วนราว 80-90% ขณะที่คาดว่าจะมีรายได้จากธุรกิจอสังหาริมทรัพย์เข้ามาราว 800-900 ล้านบาทจากความพยายามที่จะปิดการขายโครงการในมือให้หมดในปีนี้ และยังไม่มีแผนสร้างโครงการใหม่ ส่วนที่ดินที่ยังไม่ได้พัฒนาจะเจรจาขายทั้งโครงการให้กับนักลงทุนในประเทศที่มีความสนใจ
นายพุทธชาติ กล่าวอีกว่า บริษัทคาดหวังว่าผู้ถือหุ้นจะให้ความสนใจซื้อหุ้นเพิ่มทุนในครั้งนี้ เนื่องจากมูลค่าทางบัญชีของ TWZ ล่าสุดอยู่ที่หุ้นละ 0.37 บาท สูงกว่าราคาตลาด อัตราส่วนราคาต่อมูลค่าทางบัญชี (P/BV) อยู่ที่ 0.30 เท่า ต่ำสุดในหมวดธุรกิจเทคโนโลยีสารสนเทศและการสื่อสาร
ขณะที่อัตราส่วนราคาต่อกำไรต่อหุ้น (P/E) อยู่ที่ประมาณ 15 เท่า โดย 9 เดือนแรกของปี 61 บริษัทมีกำไรสุทธิ 55.08 ล้านบาท เพิ่มขึ้นจากช่วงเดียวกันของปีก่อนถึง 729.52% โดยมีกำไรสุทธิ 0.01 บาทต่อหุ้น และมีอัตราส่วนหนี้สินต่อทุน (D/E) อยู่ที่ 0.93 เท่า ลดจาก 1.09 เท่า